Ringerike sykehus

Ringerike sykehus (RS) er et somatisk sykehus som ligger i Arnold Dybsjords vei på Hvervenmoen i Ringerike kommune, like utenfor sentrum av byen Hønefoss. Sykehuset inngår som ett av fire somatiske sykehus i Vestre Viken HF, et helseforetak som videre inngår i Helse Sør-Øst. 

Ringerike sykehus er et lokalsykehus som befordrer helsetjenester for cirka  innbyggere i deler av Buskerud og Akershus. Sykehuset har akuttfunksjon, fødeavdeling og dialyseavdeling. I tillegg inngår Hallingdal sjukestugu, som fysisk ligger i Ål i Hallingdal, som en avdeling under Ringerike sykehus.

 Fakta om sykehuset 
Sykehuset ligger rett sør for bykjernen i Hønefoss, med adkomst fra Hvervenmoen langs Osloveien i Ringerike kommune, Buskerud. Det sysselsetter cirka 900 personer. I tillegg til Ringerike og Hole kommuner, omfatter distriktet sykehuset betjener også hele Hallingdal og Jevnaker kommune i Akershus.

Sykehuset har spesialister i generell kirurgi, gastro-enterologisk kirurgi og urologi, ortopedi, indremedisin, kardiologi, onkologi, samt gynekologi og fødselshjelp. Ny poliklinikk for svangerskapsomsorg, gynekologi og pediatri ble offisielt åpnet ved sykehuset fredag 10. januar 2020. Den nye kvinne/barn-enheten vil bestå av fødeavdeling, døgnsenger for gynekologiske pasienter og poliklinikkområde for svangerskapsomsorg, gynekologi og pediatri.

 «Sykehusets far» 
miniatyr|venstre|Bysten av Anton Solbakken (1888–1982), «sykehusets far» og ordfører i tidligere Norderhov herredskommune i perioden 1947–1963, ble gjort av Ståle Kyllingstad (1903–1987) og avduket på Solbakkens bursdag i 1977. Bysten var en folkegave, og står nå i en liten park utenfor sykehusets hovedinngang.
Byggearbeidene med det nye sykehuset tok til i oktober 1961. Den eldste delen av bygningsmassen sto ferdig i 1965. Til å begynne med var det stor uenighet om hvor sykehuset skulle lokaliseres. Det skulle tjene et stort omland, som alle hadde sine ønsker og forventninger. Lokalt var det planer om å lokalisere det på Vesterntangen, der blokkbebyggelsen i Nansenveien ligger i dag, men Anton Solbakken (1888–1982), ordfører i Norderhov herredskommune i perioden 1947–1963, tok initiativ til å få det plassert på Hvervenmoen. 

Solbakkens innsats for sykehuset ble kronet med suksess, og for fikk han hedersbetegnelsen «sykehusets far». Derfor står det nå en byste av granitt av gamleordføreren i den lille parken foran hovedinngangen til sykehuset. Bysten ble utført av Ståle Kyllingstad (1903–1987) og avduket på Solbakkens 89-årsdag høsten i 1977.

 Moderniseringer og utvidelser 
Sykehuset er siden modernisert og påbygd flere ganger. Blant de siste utvidelsene er et korsformet tilbygg over fire etasjer mot sør. Fra 2. til 4. etasje er det sengeposter for ulike avdelinger. Hver etasje har eget fellesrom/spiserom og fire korridorer med enerom for pasientene og diverse andre romfasiliteter. Senere ble også akuttmottaket påbygd og utvidet.

 Hallingdal sjukestugu 
miniatyr|Hallingdal sjukestugu
Hallingdal sjukestugu (HSS) er lokalisert i Helsetunvegen 15 i Ål og er et lokalmedisinsk senter for Hallingdal, men sorterer som en avdeling under Ringerike sykehus. Senteret ble opprettet av Buskerud fylkeskommune den 1. september 1979, som ei felles sykestue for de seks hallingdalskommunene. Hallingdal sjukestugu var da den ble reist en helt ny type helseinstitusjon i Sør-Norge, men til en viss grad etter modell fra Alta sykestue i Finnmark. Filosofien var at på grunn av de lange avstandene til nærmeste sykehus, skulle tilbudet være en erstatning og/eller sykehusets forlengende arm i Hallingdal. Ut over dette fikk Trond Kleppen, som var første administrasjonssjef, relativt frie tøyler til å forme institusjonen.

Hallingdal sjukestugu tilbyr desentraliserte spesialisthelsetjenester til lokalbefolkning og turister i Hallingdal. Den har en somatisk sengepost, poliklinikk, dialyseavdeling, hjerteskole og lærings- og mestringssenter. I tillegg er det bildediagnostikk, laboratorietjenester og psykiatri i tilknytning til sjukestugu, som har fast stasjonert bilambulanse og base for luftambulanse.

 Ringerike interkommunale legevakt og ambulansestasjon 
miniatyr|Ringerike interkommunale legevakt og ambulansestasjon
Ringerike interkommunale legevakt og ambulansestasjon ble tidligere kalt henholdsvis Ringerike interkommunale legevakt og Ringerike ambulansestasjon. Begge tjenestene lå tidligere (før 18. februar 2021) fysisk i bygningsmassen til Ringerike sykehus, dit legevakten flyttet i 1995. Denne bygningsmassen ble videre utvidet og modernisert i 2009, den gang legevakten hadde felles inngang med sykehusets henvisningspoliklinikk.

Det interkommunale legevaktsamarbeidet gjelder for kommunene Ringerike, Hole, Modum, Sigdal, Krødsherad, Flå og Jevnaker Ambulansedistrikt 2 dekker kommunene Ringerike, Hole, Jevnaker, Krødsherad, Flå, Nesbyen, Gol, Hemsedal, Ål og Hol. Ambulansetjenesten inngår i ambulansedistrikt 2 i Vestre Viken HF.

I årene 2018–2020 ble det reist ny legevakt og lokaler for prehospitale tjenester, for å sikre moderne fremtidsrettede lokaliteter med tilstrekkelig kapasitet og optimal nærhet til Ringerike sykehus. Byggestart for den nye legevakten og ambulansestasjonen var i juni 2019.

Den nye legevaktbygningen ligger på sørsiden av sykehuset og er oppført over to etasjer, hvor ambulansesentralen med tilhørende fasiliteter skal være i 1. etasje og legevakten skal være i 2. etasje, hvorav begge har inngang fra bakkeplanet. Tomten (gnr. 38, bnr. 88) er bykslet for 40 år og eies av Vestre Viken HF. Det nye bygget inneholder fire ambulansegarasjer, vaskehall og kontorer. Det er forbundet med sykehuset gjennom en glassgang. Totalt areal utgjør cirka  og bygget er utrustet med solceller på taket, som reduserer energibehovet med cirka. Planen var at kommunen skulle overta nybygget den 18. august 2020, men det ble noen forsinkelser. Etter overtakelsen fulgte desssuten en periode med installasjoner og testing av utstyr, før den offisielle åpningen tok plass 18. februar 2021.

Byggherre var Ringerike Kommune og arkitekt var SG Arkitektur AS. Prosjektet ble utført i som en samspillsentreprise, som ble håndtert av Mesterbygg Ringerike AS, som totalentreprenør.

 Referanser 
Ringerike kommune 2020. Nye Ringerike interkommunale legevakt og ambulansestasjon . Besøkt 2020-03-17

Produktfakta (2020) RILA - NY LEGEVAKT OG AMBULANSESENTRAL VED RINGERIKE SYKEHUS . Produktfakta. Besøkt 2020-03-18

Ringerike sykehus 2020. Vestre Viken, Ringerike sykehus. Besøkt 2020-03-17

Ringerike sykehus. (2016, 9. juni). I Store medisinske leksikon. Hentet 18. mars 2020 fra https://sml.snl.no/Ringerike_sykehus

Ove Reidar Venås (2009) Ny og større legevakt åpnet. Ringerikes Blad, 17. november 2009. Besøkt 2020-03-18

Espen Ødegård (2020) Se den nye legevakten tar form: – Skulle gjerne hatt den klar allerede nå! Ringerikes Blad, 2020-03-18 (bak betalingsmur). Besøkt 2020-03-18

 Eksterne lenker 

 Vestre Viken HF, Ringerike sykehus
 Vestre Viken HF

Kategori:Sykehus i Buskerud
Kategori:Byggverk i Ringerike
Kategori:Helse Sør-Øst
Kategori:Vestre Viken